L-Awtorità ta’ Malta dwar il-Komunikazzjonijiet (MCA), b’kollaborazzjoni mal-Fondazzjoni għat-Teknoloġija Aċċessibilità (FITA), il-Kummissjoni Nazzjonali Persuni b’Diżabilità (KNPD), Aġenzija Sapport u is-Segretarjat Permanenti għad-drittijiet ta’ persuni b’diżabilità qed jorganizzaw sessjonijiet ta’ informazzjoni għal persuni b’diżabilità bil-għan li jagħtuhom l-opportunità li jiskopru l-benefiċċji u l-potenzjal ta’ l-użu tajjeb tal-għodod tat-teknoloġija tal-informazzjoni u l-kommunikazzjoni (ICT) u l-attivitajiet online aktar komuni. It-tneħħija tal-ostakli għall-aċċess tal-ICT minn persuni b’diżabilità, mhux biss jgħinhom iħossuhom inklużi fil-komunità imma jkunu kapaċi wkoll jgħixu ħajja indipendenti. Kien spjegat li dan qed isir permezz ta’ proġett pilota li jikkonsisti minn laqgħat ta’ informazzjoni f’erba’ ċentri ta’ matul il-jum f’Malta, ta’ madwar sagħtejn dwar l-użu tal-internet. Kull persuna se jkollha l-opportunità tesperjenza l-benefiċċji tal-Internet waqt il-laqgħ permezz ta’ tablets li qed tipprovdi l-MCA. Matul il-laqgħa kull persuna se jkollha possibilità tfittex informazzjoni online, tikkomunika mal-familja u l-ħbieb permezz ta’ emails, Facebook u Skype. Is-Segretarju Parlamentari tal-Kompetittività, Josè Herrera qal li ‘l fuq minn 60 persuna b’diżabilità intelletwali ta’ bejn it-22 u s-60 sena se jkunu qed jibbenefikaw minn dawn is-sessjonijiet. Is-Segretarju Parlamentari għall-persuni b’diżabilità, Justyne Caruana, ħabbret li fix-xhur li ġejjin se jinfetaħ l-ewwel ċentru f’Għawdex li se jikkonċentra fuq it-teknoloġija tal-informazzjoni fejn persuni b’diżabilità se jingħataw taħriġ bi prospett t’impjieg ta’ kwalità. Dr Caruana qalet li fiċ-Ċentru ta’ matul il-jum tal-Imtarfa se jsiru xogħlijiet ta’ titjib bil-għan li jingħata servizz aħjar lil persuni b’diżabilità.